# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Rheoliadau Amaethyddiaeth (Swyddogaethau Deddfwriaethol) (Ymadael i'r UE) (Rhif 2) 2019** |
| **DYDDIAD** | **19 Chwefror 2019** |
| **GAN** | **Rebecca Evans AC, Y Gweinidog Cyllid a’r Trefnydd** |

**Rheoliadau Amaethyddiaeth (Swyddogaethau Deddfwriaethol) (Ymadael i'r UE) (Rhif 2) 2019** **("Rheoliadau 2019")**

**Y gyfraith sy'n cael ei diwygio**

Offerynnau Ewropeaidd sy'n Uniongyrchol Gymwys

* Rheoliad (EU) rhif 1308/2013 Senedd Ewrop a'r Cyngor sy'n sefydlu trefniadaeth gyffredin ar gyfer y marchnadoedd mewn cynnyrch amaethyddol.
* Rheoliad y Cyngor (EU) Rhif 1370/2013 sy'n penderfynu ar fesurau ar gyfer pennu rhai cymhorthion ac ad-daliadau sy'n gysylltiedig â'r trefniadau gyffredin ar gyfer y marchnadoedd mewn cynnyrch amaethyddol.
* Rheoliad (EU) rhif 114/2014 Senedd Ewrop a'r Cyngor ar ddarparu gwybodaeth a mesurau hyrwyddo ynghylch cynnyrch amaethyddol a roddir ar waith yn y farchnad fewnol ac mewn trydydd gwledydd.
* Rheoliad Gweithredu'r Comisiwn (EU) rhif 1240/2016 sy'n gosod y rheolau ar gyfer cymhwyso Rheoliad (EU) rhif 1308/2013 ynghylch ymyrraeth gyhoeddus a chymorth ar gyfer storio preifat.
* Rheoliad 1306/2013 Senedd Ewrop a'r Cyngor ar gyllido, rheoli a monitro'r polisi amaethyddol cyffredin.
* Rheoliad y Cyngor (EC) rhif 834/2007 ar gynhyrchu organig a labelu cynnyrch organig.

**Unrhyw effaith y gall yr OS ei gael ar gymhwysedd deddfwriaethol y Cynulliad a/neu ar gymhwysedd gweithredol Gweinidogion Cymru**

Mae Rheoliadau 2010 yn diwygio deddfwriaeth sy'n ymwneud â'r farchnad gyffredin ar gyfer cynnyrch amaethyddol gan gynnwys cynnyrch organig.

Mae Rheoliadau 2019 yn cynnwys darpariaeth sy'n galluogi Gweinidogion Cymru i arfer swyddogaethau o ran Cymru yn ddilyffethair ac i Weinidogion Cymru roi cydsyniad i'r Ysgrifennydd Gwladol arfer y swyddogaethau hynny o ran Cymru.

Gallai swyddogaethau a drosglwyddir i'r Ysgrifennydd Gwladol i'w harfer ochr yn ochr â chydsyniad Gweinidogion Cymru fod yn gyfystyr â swyddogaethau un o Weinidogion y Goron at ddibenion Atodlen 7B i Ddeddf Llywodraeth Cymru 2006. Mae'n bosibl, felly, bod hynny'n ystyriaeth berthnasol yng nghyd-destun cymhwysedd y Cynulliad i ddeddfu yn y meysydd hyn yn y dyfodol.

Mae swyddogaethau a drosglwyddir fel eu bod yn arferadwy gan yr Ysgrifennydd Gwladol yn unig, neu a drosglwyddir i'r Ysgrifennydd Gwladol ond sy’n arferadwy gyda chydsyniad Gweinidogion Cymru mewn perthynas â Chymru, yn swyddogaethau un o Weinidogion y Goron at ddibenion Atodlen 7B i Ddeddf Llywodraeth Cymru 2006. Pe bai'r Cynulliad yn cyflwyno Bil yn y dyfodol i geisio dileu neu addasu'r swyddogaethau hyn, gallai hynny olygu y bydd gofyn ymgynghori â Llywodraeth y DU.

O ran cymhwysedd gweithredol Gweinidogion Cymru, mae Rheoliadau 2019 yn rhoi pwerau gwneud rheoliadau a swyddogaethau o natur gweinyddol i Weinidogion Cymru, i'w harfer ganddynt ar ôl Brexit.

**Diben y diwygiadau**

Mae Rheoliadau 2019 yn gwneud diwygiadau fydd yn galluogi'r gyfraith sy'n ymwneud â'r farchnad gyffredin ar gyfer cynnyrch amaethyddol gan gynnwys cynnyrch organig barhau'n gymwys ar ôl i'r DU ymadael â'r UE. Maent yn neilltuol o bwysig i sicrhau bod y trefniadau polisi presennol yn parhau i redeg yn esmwyth ar ôl ymadael â’r UE heb fod angen deddfwriaeth sylfaenol bob tro y bydd angen newid materion technegol.

Nid yw'r offeryn yn gwneud newid arwyddocaol i gynnwys y polisi heblaw'r hyn sy'n angenrheidiol i'r trefniadau allu parhau i weithio ar ôl ymadael.

Diwygir y ddeddfwriaeth i'r graddau sydd eu hangen iddi allu gweithio yn y DU pan fyddwn wedi ymadael â'r UE.

Mae'r Rheoliadau 2019 a'r Memorandwm Esboniadol cysylltiedig sy'n nodi effaith y diwygiadau ar gael yma: https://beta.parliament.uk/work-packages/zXHaYUL8

**Pam y rhoddwyd cydsyniad**

Rhoddwyd cydsyniad i Lywodraeth y DU wneud y cywiriadau hyn o ran, ac ar ran, Cymru am resymau'n ymwneud ag effeithlonrwydd, hwylustod ac oherwydd natur dechnegol y diwygiadau. Mae’r diwygiadau wedi cael eu hystyried yn llawn; ac nid oes unrhyw wahaniaeth o ran polisi. Diben y diwygiadau hyn yw sicrhau bod y llyfr statud yn parhau i weithio ar ôl i’r DU ymadael â’r UE.